## La Filmoteca Valenciana projecta ‘Mariposas negras’ en col·laboració amb ACNUR Espanya

*** La projecció se celebra en sessió única el dimecres 21 de maig, a les 18:00 hores
* La pel·lícula de David Baute va obtindre el Goya a millor llargmetratge d’animació enguany**

La Filmoteca Valenciana projecta, en sessió única, el dimecres 21 de maig, a les 18:00 hores, la pel·lícula d’animació espanyola *Mariposas negras*, dirigida per David Baute, escrita per Yaiza Berrocal i produïda per Ikiru Films, Tinglado Film, Anangu Grup, Tunche Films, RTVE, 3Cat, Televisión Pública de Canarias i Mogambo.

La pel·lícula serà presentada al públic per Arancha García, coordinadora de la delegació a València del Comité espanyol d’ACNUR (Alt Comissionat de les Nacions Unides per als Refugiats). L’objectiu de la sessió organitzada en col·laboració amb ACNUR Espanya és reflexionar sobre la realitat de les persones que es veuen obligades a migrar i sol·licitar refugi amb motiu dels desastres climàtics causats pel calfament global.

La pel·lícula de David Baute, autor també de l’argument, va obtindre el guardó al millor llargmetratge d’animació en els Premis Goya, Forqué, Gaudí i Platino del Cine Iberoamericà.

El canvi climàtic impacta en les vides de Tanit, Valeria i Shaila, tres dones de punts molt distints del planeta, però amb una cosa en comú: les tres ho perden tot per l’efecte del calfament global i es veuen forçades a migrar. Inspirada per dones reals, *Mariposas negras* proposa un viatge des d’Àfrica, el Carib i Àsia cap a un incert futur per a la humanitat.

ACNUR, l’Agència de l’ONU per als Refugiats, és una organització internacional que protegix persones refugiades i desplaçades per conflictes i persecucions. La seua missió principal és salvaguardar els drets dels 123 milions persones refugiades, desplaçades i apàtrides en el món i trobar solucions duradores per a la seua situació, com el reassentament o la repatriació voluntària.

El Comité Espanyol d’ACNUR, associació nacional que dona suport a la recaptació de fons per a ACNUR en el nostre país, busca involucrar la societat espanyola i el major nombre possible d’empreses, institucions privades i públiques en esta tasca de protecció.

Fecha: 20/05/2025